32010R1142
L 322/20
SLUŽBENI LIST EUROPSKE UNIJE
UREDBA KOMISIJE (EU) br. 1142/2010
od 7. prosinca 2010.
o izmjeni Uredbe (EZ) br. 1266/2007 vezano uz razdoblje primjene prijelaznih mjera o uvjetima za izuzeće određenih životinja od zabrane premještanja predviđenih Direktivom Vijeća 2000/75/EZ
(Tekst značajan za EGP)
(1142/2010/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/75/EZ od 20. studenoga 2000. o utvrđivanju posebnih odredaba za kontrolu i iskorjenjivanje bolesti plavog jezika (1), a posebno njezin članak 9. stavak 1. točku (c), članke 11. i 12. te članak 19. treći stavak,
budući da:
(1)
Uredbom Komisije (EZ) br. 1266/2007 od 26. listopada 2007. o provedbi pravila za Direktivu Vijeća 2000/75/EZ s obzirom na kontrolu, praćenje, nadziranje i ograničenje premještanja određenih životinja prijemljivih vrsta u odnosu na bolest plavog jezika (2) utvrđena su pravila za kontrolu, praćenje, nadzor i ograničenje premještanja životinja vezano uz bolest plavog jezika u i iz područja pod ograničenjima.
(2)
Člankom 8. Uredbe (EZ) br. 1266/2007 utvrđeni su uvjeti za izuzeće od zabrane premještanja predviđeni Direktivom 2000/75/EZ. Člankom 8. stavkom 1. te Uredbe predviđeno je da se premještanje životinja, njihovog sjemena, jajnih stanica i zametaka s pojedinog gospodarstva ili iz centara za sakupljanje odnosno skladištenje sjemena koji su smješteni u području pod ograničenjem na drugo gospodarstvo ili u centre za sakupljanje odnosno skladištenje sjemena, izuzima od zabrane premještanja pod uvjetom da ispunjavaju uvjete navedene u Prilogu III. istoj Uredbi ili su u skladu s bilo kojim drugim važećim jamstvima o zdravlju životinja na temelju pozitivnog rezultata procjene rizika mjera poduzetih za sprečavanje širenja virusa bolesti plavog jezika i zaštite od napada prijenosnika bolesti, koja zahtijeva nadležno tijelo odredišnog mjesta i koja je nadležno tijelo odredišnog mjesta odobrilo prije premještanja takvih životinja.
(3)
Člankom 9. točkom (a) Uredbe (EZ) br. 1266/2007 predviđeno je da do 31. prosinca 2010. te odstupajući od uvjeta navedenih u Prilogu III. istoj Uredbi, države članice odredišta mogu zahtijevati da premještanje određenih životinja koje su obuhvaćene izuzećem predviđenim njezinim člankom 8. stavkom 1., podliježe dodatnim uvjetima, ovisno o procjeni rizika i vodeći računa o entomološkim i epidemiološkim uvjetima u koje se životinje uvode. Tim se dodatnim uvjetima određuje da životinje moraju biti mlađe od 90 dana, da su držane izolirane i zaštićene od prijenosnika bolesti i da su povrgnute određenim testovima navedenim u Prilogu III. toj Uredbi.
(4)
Petnaest država članica i Norveška obavijestile su Komisiju da primjenjuju tu prijelaznu mjeru. Rezultati provedenih procjena rizika koji su javno dostupni na internetskim stranicama Komisije ukazuju da bi unos bolesti plavog jezika u te države članice i Norvešku kao posljedicu premještanja životinja iz područja pod ograničenjem mogao imati znatan negativan učinak.
(5)
Sveukupno stanje bolesti vezano uz bolest plavog jezika poboljšano je od 2008. Međutim, virus je još uvijek prisutan u dijelovima Unije.
(6)
U interesu usklađene provedbe, države članice su zatražile posebne kriterije za „objekte zaštićene od vektora”, što je važan zahtjev za veći broj uvjeta utvrđenih u Prilogu III. Uredbi (EZ) br. 1266/2007 i čiji je cilj zaštita životinja od napada prijenosnika. Svjetska organizacija za zdravlje životinja (OIE) trenutačno priprema definiciju gospodarstva ili objekta zaštićenog od prijenosnika. Rezultat toga rada poslužit će Komisiji kao ulazni podatak za definiranje uvjeta za utvrđivanje dokaza o prijenosniku kako je navedeno u Prilogu III. Uredbi.
(7)
U očekivanju izrade kriterija za utvrđivanje dokaza o prijenosniku, razdoblje primjene prijelaznih mjera predviđenih člankom 9. točkom (a) Uredbe (EZ) br. 1266/2007 produžuje se za još šest mjeseci.
(8)
Zato je potrebno izmijeniti Uredbu (EZ) br. 1266/2007.
(9)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U uvodnoj rečenici članka 9.a stavku 1. Uredbe (EZ) br. 1266/2007, datum „31. prosinca 2010.” zamjenjuje se sljedećim ”30. lipnja 2011.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. prosinca 2010.